_:nced2cd3dd3d74f359fdd6dd8effa7ca0xb0
<http://schema.org/articleBody>
"Αναβλήθηκε  για τις 3 Σεπτεμβρίου η ετυμηγορία  στη δίκη των δύο δημοσιογράφων του Reuters στη Μιανμάρ  που κατηγορούνται για παραβίαση του «Νόμου Περί Κρατικών Απορρήτων» για την τραγωδία των Ροχίνγκια. Το δικαστήριο επικαλέστηκε λόγους υγείας του δικαστή που έχει αναλάβει την υπόθεση.  Αν κριθούν ένοχοι, ο 32χρονος Ουά Λόουν και ο 28χρονος Κέι Σου Όου, οι οποίοι έχουν προφυλακιστεί από το περασμένο  Δεκέμβριο, μπορεί να καταδικαστούν σε ποινή κάθειρξης 14 ετών. :Όπως ανέφερε ο δικηγόρος υπεράσπισης Ταν Ζάου Αουνγκ:«Μπορούμε να θεωρήσουμε ότι  αυτή η αναβολή σχετίζεται με την επερχόμενη συνεδρίαση του Συμβουλίου Ασφαλείας των Ηνωμένων Εθνών όπου θα συζητηθεί το θέμα της Μιανμάρ.  Νομίζω ότι αυτό  συνεβαλε στην αναβολή». Έκθεση των Ηνωμένων Εθνών  ζητεί τη δίωξη του αρχηγού του στρατού της Μιανμάρ και άλλων ανώτατων στρατιωτικών αξιωματούχων για εγκλήματα κατά της ανθρωπότητας και εγκλήματα πολέμου στην επαρχία Ραχίν εναντίον των Ροχίνγκια. Οι δημοσιογράφοι ερευνούσαν σχετικά με τη σφαγή μελών της μουσουλμανικής  μειονότητας των Ροχίνγκια στο χωριό Ιν Ντιν. Ορισμένες ημέρες μετά την σύλληψή τους, ο στρατός της Μιανμάρ αναγνώρισε ότι στρατιώτες και βουδιστές χωρικοί σκότωσαν εν ψυχρώ αιχμαλώτους Ροχίνγκια στις 2 Σεπτεμβρίου του 2017. Επτά στρατιωτικοί καταδικάστηκαν σε κάθειρξη 10 ετών για τη σφαγή αυτή. Μια καταδίκη των δύο δημοσιογράφων του Reuters εγκυμονεί τον κίνδυνο  να υποστεί κι άλλο πλήγμα η εικόνα της Αούνγκ Σαν Σου Κι. Η βραβευθείσα με Νόμπελ Ειρήνης το 1991, που είναι επικεφαλής της εκλεγμένης κυβέρνησης που βρίσκεται στην εξουσία της χώρας από το 2016,  έχει επικριθεί πολύ έντονα για αδράνεια  όσον αφορά τη διαχείριση της κρίσης με τους Ροχίνγκια και για τη σιγή που τηρεί όσον αφορά τον ρόλο του στρατού."
<https://gr.euronews.com/2018/08/27/anaboli-tis-apofasis-sti-diki-ton-dio-dimosiografon-toy-reuters>